LV Eiropas Savienības Oficiālais Vēstnesis L 127/5

KOMISIJAS DIREKTĪVA 2009/51/EK

(2009. gada 25. maijs),

ar kuru groza Padomes Direktīvu 91/414/EEK attiecībā uz darbīgās vielas nikosulfurona specifikāciju

(Dokuments attiecas uz EEZ)

EIROPAS KOPIENU KOMISIJA,

ņemot vērā Eiropas Kopienas dibināšanas līgumu,

ņemot vērā 1991. gada 15. jūlija Padomes Direktīvu 91/414/EEK par augu aizsardzības līdzekļu laišanu tirgū (1) un jo īpaši tās 6. panta 1. punkta otrās daļas otro ievilkumu,

tā kā:

(1) Pēc pārskatīšanas, kurā ziņotāja dalībvalsts bija Apvienotā Karaliste, ar Komisijas Direktīvu 2008/40/EK (2) Direktīvas 91/414/EEK I pielikumā iekļāva darbīgo vielu nikosulfuronu. Direktīvas 2008/40/EK noteiktā minimālā tīrības pakāpe ir 930 g/kg. Šo rādītāju noteica, pamatojoties uz pieteikuma iesniedzēja iesniegto specifikāciju.

(2) Taču parasti minimālo tīrības pakāpi nosaka pēc Apvienoto Nāciju Organizācijas Pārtikas un lauksaimniecības organizācijas (FAO) sagatavotajām specifikācijām attiecībā uz darbīgajās vielās esošo piemaisījumu tīrību un daudzumu. FAO nikosulfurona specifikācijā (3) norādītā minimālā tīrības pakāpe ir 910 g/kg. Šo specifikāciju iekļāva novērtējuma ziņojumā, kuru pārskatīja gan dalībvalstis, gan Eiropas Pārtikas nekaitīguma iestāde (EFSA), un to 2007. gada 29. novembrī iesniedza Komisijai kā EFSA zinātnisko ziņojumu (4) par nikosulfuronu. Lai gan Komisijai pašai ir tiesības noteikt sabiedrības veselības, dzīvnieku veselības un vides aizsardzības līmeni, parasti izmanto FAO noteiktās specifikācijas. Lai citi ražotāji varētu tirgot produktus, kuri atbilst FAO specifikācijai, tiem ir nepieciešams atbilstoši pielāgot šo specifikāciju.

(3) Tāpēc ir pamatoti mainīt nikosulfurona minimālo tīrības pakāpi.

(4) Saskaņā ar Direktīvas 2008/2/EK 2. pantu dalībvalstīm no 2009. gada 1. jūlija jāpiemēro šīs direktīvas ieviešanas noteikumi, tādēļ no minētās dienas ir jāpiemēro arī grozītā nikosulfurona specifikācija, neskarot pārējos Direktīvas 2008/40/EK 3. pantā noteiktos termiņus. Tādējādi šai direktīvai jāstājas spēkā, cik vien drīz iespējams.

(5) Tāpēc attiecīgi jāgroza Direktīva 91/414/EEK.

(6) Šajā direktīvā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

IR PIEŅĒMUSI ŠO DIREKTĪVU.

1. pants

Vārdus “930 g/kg” Direktīvas 91/414/EEK I pielikuma 176. rindiņā (nikosulfurons), 4. ailē (tīrības pakāpe) aizstāj ar “910 g/kg”.

2. pants

Dalībvalstis vēlākais līdz 2009. gada 30. jūnijam pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto noteikumu tekstus, kā arī minēto noteikumu un šīs direktīvas atbilstības tabulu.

Tās piemēro minētos noteikumus no 2009. gada 1. jūlija.

Kad dalībvalstis pieņem minētos noteikumus, tajos ietver atsauci uz šo direktīvu, vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.

3. pants

Šī direktīva stājas spēkā dienā, kad to publicē Eiropas Savienības Oficiālajā Vēstnesī.

4. pants

Šī direktīva ir adresēta dalībvalstīm.

Briselē, 2009. gada 25. maijā Komisijas vārdā — Komisijas locekle Androulla VASSILIOU

(1) OV L 230, 19.8.1991., 1. lpp.

(2) OV L 87, 29.3.2008., 5. lpp.

(3) 709/TC 2006.

(4) EFSA zinātniskais ziņojums (2007) 120, 1.–91. lpp., “Conclusion regarding the peer review of the pesticide risk assessment of the active substance nicosulfuron” (pabeigts 2007. gada 29. novembrī).